b'\n_START_ARTICLE_\nVega\n_START_SECTION_\nN\xc3\xa6ringsliv\n_START_PARAGRAPH_\nDe viktigste n\xc3\xa6ringsgrenene i kommunen er jordbruk, fiske og lokal tjenesteyting. Det finnes ogs\xc3\xa5 en del fiskeforedling i kommunen.\n_START_SECTION_\nVerdensarv\n_START_PARAGRAPH_\nDe eldste bosetningene p\xc3\xa5 Vega er datert til steinalderen, 10\xc2\xa0000 \xc3\xa5r tilbake i tid. Dette er den aller tidligste p\xc3\xa5viste bosetningen i Nord-Norge. Antakelig var det de fiskerike gruntvannsomr\xc3\xa5dene rundt \xc3\xb8ya som gjorde at folk bosatte seg. Det var Vega\xc3\xb8yenes lange historie som kulturlandskap som l\xc3\xa5 til grunn for at Norge s\xc3\xb8kte verdensarvstatus for omr\xc3\xa5det. I s\xc3\xb8knaden ble det henvist til UNESCOs femte kriterium, som handler om \xc3\xa5 v\xc3\xa6re \xc2\xabet fremragende eksempel p\xc3\xa5 tradisjonell bosetting, bruk av land eller sj\xc3\xb8 som er representativt for kulturen\xc2\xbb. I s\xc3\xb8knaden het det med henvisning til dette kriteriet: \xc2\xabKulturlandskapet Vega\xc3\xb8yan illustrerer p\xc3\xa5 en enest\xc3\xa5ende m\xc3\xa5te en bosetting og arealbruk formet gjennom menneskets tilpasning til og bruk av skj\xc3\xa6rg\xc3\xa5rdens ressurser\xc2\xbb, og videre ble dette blant annet knyttet til omr\xc3\xa5dets unike tradisjon med hekkende villfugl som husdyr, den tradisjonelle kombinasjonsn\xc3\xa6ringen mellom jordbruk og fiske og omr\xc3\xa5dets store internasjonale ornitologiske og marinbiologiske betydning.  I sin offisielle begrunnelse for at Vega\xc3\xb8yene ble innskrevet som verdensarvsted skriver UNESCO:_NEWLINE_Vega\xc3\xb8yene viser hvordan generasjoner av fiskere/b\xc3\xb8nder gjennom de siste 1500 \xc3\xa5rene har opprettholdt et livsgrunnlag i et ugjestmildt kystlandskap n\xc3\xa6r polarsirkelen, bygget p\xc3\xa5 den n\xc3\xa5 unike tradisjonen med h\xc3\xb8sting av edderdun, og det feirer ogs\xc3\xa5 bidragene som kvinnene har gitt til edderdunprosessen._NEWLINE_Dronning Sonja foretok den offisielle \xc3\xa5pningen av Vega som UNESCO-verdensarvomr\xc3\xa5de ved en seremoni i Hysv\xc3\xa6r\xc3\xb8yan den 20. april 2005.\n_START_SECTION_\nKultur\n_START_PARAGRAPH_\nKommunen var deltaker i Skulpturlandskap Nordland med skulpturen \xc2\xabEn ny samtale\xc2\xbb, ferdig 1992, av den finske kunstneren Kain Tapper.'